'มิตรแท้ฯ'พร้อมลุย ประกันมอเตอร์ไซค์
มิตรแท้ประกันภัย หวนคืนขายเบี้ยมอเตอร์ไซค์ เตรียมลุยกรมธรรม์ใหม่รถเล็กยันบิ๊กไบค์
20 ก.ค. 2558

มิตรแท้ประกันภัย หวนคืนขายเบี้ยมอเตอร์ไซค์ เตรียมลุยกรมธรรม์ใหม่รถเล็กยันบิ๊กไบค์
นายสุขเทพ จันทร์ศรีชวาลา ประธานกรรมการบริหารและกรรมการผู้จัดการ บริษัท มิตรแท้ประกันภัย เปิดเผยว่า บริษัทสนใจที่จะกลับมาขายประกันภัย พ.ร.บ.รถจักรยานยนต์อีกครั้ง หลังจากที่ตัวประกัน พ.ร.บ.รถจักรยานยนต์จะมีการเพิ่มความคุ้มครองให้มากขึ้นและปรับเพิ่มค่าเบี้ยประกันอีก 100 บาท
นอกจากนี้ การให้บริษัทประกันยกเลิกจ่ายค่าสินไหมสมทบให้กับประกัน พ.ร.บ.รถจักรยานยนต์ที่ขาดทุน ซึ่งบริษัทกลางคุ้มครองผู้ประสบภัยจากรถขายอยู่ และคาดว่าหลังจากนี้จะทำให้บริษัทประกันอีกหลายแห่งหันมาขายประกัน พ.ร.บ.รถจักรยานยนต์กันมากขึ้น
“บริษัทจะทวงตำแหน่งเจ้าตลาดประกันรถจักรยานยนต์ ก็จะออกกรมธรรม์ให้ครบวงจร ภายในไตรมาส 3 เตรียมเปิดตัวแบบประกันภัยรถจักรยานยนต์ภาคสมัครใจตัวใหม่เป็นประเภท 2 บวก และ 3 บวก เพื่อขยายฐานลูกค้าเน้นทำตลาดทั้งรถจักรยานยนต์ขนาดไม่เกิน 150 ซีซี จนถึงรถจักรยานยนต์ขนาดใหญ่หรือบิ๊กไบค์ ค่าเบี้ยเริ่มต้นประมาณ 1,600 บาท” นายสุขเทพ กล่าว